b"\n_START_ARTICLE_\nPenjoll de les abelles de M\xc3\xa0lia\n_START_PARAGRAPH_\nEl Penjoll de les abelles de M\xc3\xa0lia (en grec, \xce\xa7\xcf\x81\xcf\x85\xcf\x83\xcf\x8c \xce\xba\xcf\x8c\xcf\x83\xce\xbc\xce\xb7\xce\xbc\xce\xb1 \xcf\x84\xcf\x89\xce\xbd \xce\xbc\xce\xb5\xce\xbb\xce\xb9\xcf\x83\xcf\x83\xcf\x8e\xce\xbd) \xc3\xa9s un penjoll d'or d'\xc3\xa8poca minoica, descobert al Palau de M\xc3\xa0lia i conservat al Museu Arqueol\xc3\xb2gic de C\xc3\xa0ndia (N\xc3\xbamero d'inventari: AMI 559)._NEWLINE_La joia fou descoberta el 1930 pels arque\xc3\xb2legs francesos Fernand Chapouthier i Pierre Demargne a la necr\xc3\xb2polis de Chrysolakkos (necr\xc3\xb2polis minoica a 500 metres del Palau de M\xc3\xa0lia). El penjoll mesura 4,9 cm. d'altura i 4,6 d'ample. Representa dues abelles o dues vespes que xuclen una gota de mel (o, segons com s'interpreti, la dipositen en el rusc al centre de la joia). Els cossos dels insectes, representats lateralment i acarats, estan corbats i es toquen pel cap i pel fibl\xc3\xb3, de manera que el conjunt forma un cercle del qual surten pels costats les ales dels insectes. Sobre el cap dels insectes hi ha una bola d'or en una mena de g\xc3\xa0bia. A les ales i del lloc on s'ajunten els cossos hi ha encara petits penjolls amb un cercle envoltat d'un fris granulat. Aquests petits granets i els del rusc fan nom\xc3\xa9s 0,4 mm._NEWLINE_Aquesta pe\xc3\xa7a es data entre els anys 1800 i 1700 a.C., en la darrera etapa del palau, i es considera una obra mestra de l'art minoic."